हालातों से लड़ी, 33 की उम्र से शुरू की परीक्षा की तैयारी; BPSC में मिली कामयाबी
बिहार के सुपौल जिले की पुनीता कुमारी ने गरीबी, कम उम्र में शादी जैसे हालात से लड़ते हुए अपने सपनों के लिए रास्ता बनाया और आज वो बिहार में स्टेट टैक्स डिपार्टमेंट में असिस्टेंट कमिश्नर हैं। आज के ये मैं हूं में जानिए पुनीता कुमारी की कहानी।
कहते हैं, कुछ ठान लो तो मुश्किल से मुश्किल राह भी आसान लगने लगती है। बिहार के सुपौल जिले की पुनीता कुमारी इस बात का जीता-जागता उदाहरण हैं। गरीबी, कम उम्र में शादी जैसे हालात से लड़ते हुए उन्होंने अपने सपनों के लिए रास्ता बनाया और आज वो बिहार में स्टेट टैक्स डिपार्टमेंट में असिस्टेंट कमिश्नर हैं। आज के 'ये मैं हूं' में जानिए पुनीता कुमारी की कहानी…
वॉलीबॉल में नेशनल लेवल तक खेला
मेरा जन्म सुपौल जिले में हुआ और वहीं पली-बढ़ी हूं। मेरी प्राइमरी एजुकेशन बबूजन माध्यमिक विद्यालय चक्कला निर्मल्ली से हुई है। इंटरमीडिएट तक की पढ़ाई जवाहर नवोदय विद्यालय सुपौल से हुई। मुझे पढ़ाई के अलावा स्पोर्ट्स, क्विज़, डिबेट और भाषण जैसी एक्टिविटीज का शौक रहा। यहां तक ​​कि मैंने वॉलीबॉल का गेम नेशनल लेवल तक खेला। प्रश्नोत्तरी और भाषणों में कई राज्य-स्तरीय पुरस्कार भी जीते।
कम उम्र में शादी से पढ़ाई का सपना टूटा
मेरे घर की आर्थिक स्थिति बेहद खऱाब थी। हम पांच भाई-बहन हैं। मेरे पापा सुपौल में ही मजदूरी करते थे। उनकी चिंता हमेशा मेरी पढ़ाई नहीं मेरी शादी की रही। जब मैंने जवाहर नवोदय का एंट्रेस एग्जाम पास किया, तभी मुझे महसूस हुआ कि मैं कुछ अच्छा कर गुजरी हूं। लेकिन हायर एजुकेशन हासिल करने और कुछ बड़ा करने का मेरा सपना उस वक्त चकनाचूर हो गया, जब इंटर पास करते ही मेरी शादी कर दी गई और वो भी एक बोरोजगार लड़के से। मेरे पति उस वक्त प्राइवेट ट्यूशन पढ़ाकर अपना गुजारा करते थे।
मायके-ससुराल दोनों जगह मैंने कई आर्थिक समस्याएं देखीं। इसी आर्थिक स्थिति के कारण मुझे अपने सपनों से समझौता कर हाउसवाइफ बनना पड़ा। मैं अपनी मन की बात किसी से कह नहीं पाती थी कि मैं भी कुछ बड़ा करना चाहती हूं। ससुराल ग्रामीण परिवेश का होने के कारण भी बहुत सोच-समझकर बात करनी पड़ती। हालांकि, इन परिस्थितियों के बावजूद मैंने अपने सपनों को मरने नहीं दिया। बल्कि वो सपने मुझे अंदर से और मजबूत बनाते रहे।
पुनीता की कहानी में आगे बढ़ने से पहले इस पोल के जरिए अपनी राय बताते चलें...
मैंने सही मौके का इतंजार किया
मुझे पता था कि अभी जो भी मैं बोलूंगी उसे कोई नहीं मानेगा। मेरी कोई सहायता नहीं करेगा, इसलिए मैंने सही वक्त का इंतज़ार करने का फैसला किया। साल 2004 में मेरे पति की सरकारी नौकरी लग गई। इस वक्त तक मैं दो प्यारे बच्चों की मां बन चुकी थी। मेरी दुनिया मेरे बच्चे में सिमटकर रह गई। पति की छोटी सी नौकरी से शहरी जीवन का खर्च और बच्चों की पढ़ाई मुश्किल हो रही थी। मन अंदर से कचोटता रहता कि क्या मेरी तरह ही मेरे दोनों बच्चों के सपने भी उनकी पलकों मे ही दम तोड़ देंगे? समय तेजी से भाग रहा था।
साल 2007 में मैंने अपनी पढ़ाई को दोबारा शुरू करने का फैसला लिया और ग्रेजुएशन में दाखिला लिया। जब मैंने अपनी पढ़ाई जारी रखने का फैसला किया, तब मुझे कई सामाजिक असहमतियों का सामना करना पड़ा क्योंकि मेरी उम्र की महिलाओं को सामाजिक मानदंडों के अनुसार पढ़ने की अनुमति नहीं मिलती। इसके अलावा, मेरा परिवार भी मेरी मदद को आगे नहीं आया क्योंकि मेरे बच्चे छोटे थे, और उनकी देखभाल के लिए मुझे किसी न किसी की मदद चाहिए थी।
शादी के 13 साल बाद मैंने ग्रेजुएशन किया
तमाम चुनौतियों के बावजूद मैंने अपने सपनों को कभी नहीं छोड़ा। नवोदय में मुझे अच्छी शिक्षा मिली थी, जिसकी वजह से मेरे अंदर एक सरकारी अफसर बनने का सपना जिंदा रहा। जैसे-जैसे एक पत्नी और मां के रूप में मेरी जिम्मेदारियां बढ़ती गईं, मेरे सपने भी बढ़े होते गए। शादी के बाद ग्रेजुएशन करने में मुझे 13 साल लगे। इस दौरान, मुझे कई सामाजिक तानों का सामना करना पड़ा। सभी मुझसे पूछते थे कि मैं इस उम्र में क्यों पढ़ रही हूं? लेकिन मैं उन्हें यह नहीं समझा पाई कि कम उम्र में शादी और बच्चे होने के कारण मेरे पढ़ने और अधिकारी बनने की उम्र खत्म नहीं हुई।
पढ़ने के लिए घर को बनाया लाइब्रेरी
मेरे बच्चे जैसे-जैसे बड़े हुए, वे समझदार होते गए। मुझे पढ़ने के लिए और समय मिला। यहां तक कि मैंने अपने घर को एक लाइब्रेरी में बदल दिया। जहां बच्चे और मेरी किताबें साथ होती थी। ग्रेजुएशन के बाद मैंने अपनी फाइनेंशियल स्थिति को देखते हुए कुछ महीनों के लिए एक निजी स्कूल में पढ़ाया। लेकिन मुझे जल्द ही एहसास हुआ कि मैं इसके लिए नहीं बनी हूं।
मैंने सिविल सर्विसेज की तैयारी शुरू कर दी। जब मैंने सिविल सेवा की तैयारी शुरू की उस वक्त मेरी उम्र 33 साल थी। यूपीएससी की परीक्षा में बैठने की उम्र निकल गई। फिर मैंने बीपीएससी का फॉर्म भरना शुरू किया। मेरे पास कोई मार्गदर्शक नहीं था। इसी दौरान मुझे 'सार्थक' नाम के एक कोचिंग सेंटर के बारे में पता चला, जिसने मुझे सिविल सर्विसेज की तैयारी में मदद की।
मेरे बच्चों से लोग कहते तुम्हारी मां बुरी है
कोचिंग के लिए मुझे दिल्ली जाना था लेकिन मां के रूप में मेरी ज़िम्मेदारियों और आर्थिक हालात की वजह से नहीं जा सकी। कोचिंग सेंटर से मैं फोन पर गाइडेंस लेती और वो मुझे पढ़ाई का मैटीरियल भेजते। बीपीएससी में पहली ही कोशिश में मेरा सिलेक्शन सिविल कोर्ट में सहायक के लिए हो गया और पूर्णिया सिविल कोर्ट में नौकरी जॉइन कर ली। साथ ही, अपने बच्चों और खुद की पढ़ाई जारी रखी।
नौकरी के साथ मैंने सिविल सर्विसेज की तैयारी भी जारी रखी। इस दौरान पड़ोसियों से मुझे और मेरे बच्चों को ताने भी सुनने पड़ते। मेरे बच्चों से कहा जाता कि तुम्हारी मां तुमसे प्यार नहीं करती। वो तुमसे प्यार नहीं करती। देखो हम अपने बच्चों से कितना प्यार करते हैं। उनके लिए अच्छा खाना बनाते हैं। मुझसे कहते बच्चा पालना जरूरी है या नौकरी करना। इन सारी बातों का ये असर हुआ कि मेरे बच्चे मुझसे ही सवाल करने लगे कि मम्मी तुम क्यों पढ़ती हो? पढ़ते तो स्टूडेंट्स हैं, मम्मी नहीं। मैं उन्हें समझाती कि मैं भी स्टूडेंट हूं।
खैर, नौकरी, घर की जिम्मेदारी, पढ़ाई सबके साथ मैंने आखिरकार साल 2018 में बीपीएससी पास किया। फिलहाल स्टेट टैक्स में सहायक आयुक्त के रूप में कार्यरत हूं और आज बच्चे भी मेरी सफलता पर मुस्कुराते हैं। सबसे अच्छी बात ये है कि मेरे बच्चों ने मेरे जरिए पढ़ाई और कड़ी मेहनत की अहमियत को जाना है। 